Björgunarmenn segja að það taki að minnsta kosti hálfan mánuð að ná upp námamönnum sem fastir hafa verið í gullnámu í austurhluta Kína undanfarna tólf daga. Samband náðist við ellefu námamenn um síðustu helgi en tuttugu og tveir lokuðust niðri í námunni.
Mikil fyrirstaða torveldar björgunarmönnum að ná til námumanna sem lokuðust niðri í gullnámu í Shandong-héraði í austanverðu Kína fyrr í þessum mánuði. Yfirvöld segja að björgunaraðgerðir taki lengri tíma en búist hafi verið við.
Kínverskir ríkisfjölmiðlar höfðu eftir einum skipuleggjenda björgunaraðgerða í morgun að það tæki minnst hálfan mánuð að ná mönnunum upp á yfirborðið, jafnvel talsvert lengur. Tuttugu og tveir menn lokuðust niðri í námunni þegar sprenging varð í henni 10. janúar. Staðfest er að einn þeirra er látinn, en um síðustu helgi náðist samband við ellefu námumannanna sem fastir eru um 580 metrum undir yfirborði jarðar. Ekkert er vitað um afdrif hinna tíu, en óttast er að þeir séu látnir. Boraðar hafa verið holur til að koma næringu og lyfjum til mannanna. Í gær var greint frá því að til stæði að bora leið til að ná til mannanna og flytja þá upp á yfirborðið, en í morgun sögðu björgunarmenn að það tæki lengri tíma en vonast hefði verið til þar sem fyrirstaðan væri meiri en búist var við. Námuslys hafa verið tíð í Kína og virðast öryggismál víða í ólestri. Tuttugu og þrír fórust í námuslysi við borgina Chongqing í suðvesturhluta Kína í síðasta mánuði.
Björgunarmenn segja að það taki að minnsta kosti hálfan mánuð að ná upp námamönnum sem fastir hafa verið í gullnámu í austurhluta Kína undanfarna tólf daga. Samband náðist við ellefu námumenn um síðustu helgi en tuttugu og tveir lokuðust niðri í námunni.